A legnehezebb nem is az ültetés, hanem a várakozás volt: először az első ásó leszúrásáig, aztán pedig az eredményhirdetésig. A gyerekek mégis minden akadályt mosolyogva vettek.

Az ég is kegyes volt a Kertvárosban összegyűlt kis kertészekhez: a korábbi napok esőzései után péntek reggel melegen sütött a nap. Így remélhetőleg senki sem fázott meg, amíg a regisztráció zajlott. A gyerekek ugyanis több mint egy órája toporogtak a virágágyások mellett, amikor végre megszólalt a gong, és kezdetét vehette a virágültetési Guinness-kísérlet.





Az óvodás, kisiskolás gyerekek fegyelmezetten és izgatottan várták, hogy végre kezükbe vehessék az ásót, és elültethessék a rájuk bízott virágokat. Az előírások ugyanis szigorúak voltak: a szerszámokat csak pontban tíz órakor lehetett megfogni. Amikor végre megadták a jelet, a több száz kis ásó lecsapott, és a sáros, vizes földbe egymás után kerültek bele a színes növények.

Az eredeti cél az volt, hogy egy óra alatt 14 ezer virágot ültessen el legalább ezer ember a kertvárosi Viktória-sétányon. Ezzel szemben a rekordkísérletben több mint 1500-an vettek részt, és több mint 16 ezer virágot ültetettek el kevesebb mint fél óra alatt. Volt olyan csapat, amelyik tíz perc alatt végzett mindennel, és segíthetett a többieknek is. Mindez világcsúccsal elért Guinness-rekordnak számított, ezért a Guinness-rekord hitelesítésével megbízott szakember már át is adta a hivatalos dokumentumot a szervezőknek a rekord beállításáról. A résztvevők az esemény végén emlékplakettet kaptak, illetve ingyenes belépőjegyeket az megújult pécsi állatkertbe. Az igazi díj mégis maga a sikerélmény volt – és persze a virágba borult sétány látványa.

Virágültetésben eddig egyébként Budapest volt a csúcstartó: nekik ezer fővel négy óra alatt tízezer palántát sikerült elültetniük.



